**Dôvodová správa**

**A. Všeobecná časť**

Ministerstvo hospodárstva Slovenskej republiky predkladá návrh zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov (ďalej len „návrh zákona“).

Návrh zákona bol vypracovaný ako iniciatívny materiál s cieľom riešenia pretrvávajúcich negatívnych následkov obmedzení súvisiacich s opatreniami prijatými v rámci tzv. druhej vlny pandémie choroby COVID-19 na podnikateľské subjekty v Slovenskej republike.

V súvislosti s opätovným zvýšením šírenia nebezpečnej nákazlivej ľudskej choroby COVID-19 sú prijímané nové opatrenia s cieľom zamedzenia šírenia pandémie na spoločnosť. Tieto opatrenia majú významný negatívny vplyv aj na maloobchodné prevádzky a prevádzky poskytujúce služby, ktoré sú povinne zatvorené alebo ich činnosť bola významne obmedzená. V tomto dôsledku prevádzky fungujúce v nájmoch, z dôvodu opätovného zníženia príjmu, nie sú schopné vyplácať zmluvné nájomné.

Návrh zákona má negatívny vplyv na rozpočet verejnej správy a pozitívny vplyv na podnikateľské prostredie. Materiál nemá žiaden vplyv životné prostredie, informatizáciu spoločnosti, služby verejnej správy pre občana, vplyv na manželstvo, rodičovstvo a rodinu, ani žiadne sociálne vplyvy.

Návrh zákona je v súlade s Ústavou Slovenskej republiky, s ústavnými zákonmi
a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Dátum účinnosti návrhu zákona sa navrhuje 1. decembra 2020.

**B. Osobitná časť**

**K Čl. I**

K bodu 1

Úprava podporného rámca pre zmiernenie ekonomickej situácie maloobchodných prevádzok a prevádzok poskytujúcich služby, ktoré boli zasiahnuté výpadkom príjmov v rámci druhej vlny pandémie COVID-19 v súvislosti s opatreniami orgánov štátnej správy na úseku verejného zdravotníctva, zriaďovateľov škôl a školských zariadení, Ministerstva školstva, vedy, výskumu a športu Slovenskej republiky alebo uznesením vlády Slovenskej republiky znemožnené uzavretím predmetu nájmu, prerušením vyučovania na školách a v školských zariadeniach, podstatne obmedzené zákazom prítomnosti verejnosti v predmete nájmu alebo obmedzením slobody pohybu a pobytu zákazom vychádzania. Na účely poskytovania dotácie sa prihliada len na nájomné vzťahy žiadateľov, ktorých právo užívať predmet nájmu na základe nájomnej zmluvy, alebo obdobnej zmluvy podľa právneho poriadku iného štátu zakladajúcej právny vzťah, začal najneskôr od 1. augusta 2020.

K bodu 2

Na účely poskytovania dotácie sa neprihliada na prípadné zmeny, ku ktorým došlo po 31. auguste 2020. Ak teda bola po tomto dátume dohodnutá úprava výšky nájomného, takáto zmena nemá vplyv na výšku dotácie.

K bodom 3 a 4

Upravuje sa podmienka, ktorá má rozhodujúci vplyv na samotný vzťah medzi prenajímateľom a nájomcom. Zákon v § 13c ods. 16 viaže začiatok splácania neuhradenej časti nájomného v splátkach až od mesiaca nasledujúceho po mesiaci, v ktorom sa skončila mimoriadna situácia. Navrhuje sa, aby v prípade, ak sa prenajímateľ a nájomca na zľave z nájomného dohodli a došlo k uplatneniu dotácie bolo výslovne ustanovené, že splácanie nesplatenej časti nájomného začne najneskôr od 1. apríla 2021, aj keby v tom čase ešte trvala mimoriadna situácia. Ak sa prenajímateľ a nájomca na zľave nedohodli (odsek 18) sa tiež ustanovuje, že úhrada nájomného začne najneskôr od 1. apríla 2021, aj keby v tom čase ešte trvala mimoriadna situácia.

K bodu 5

§ 13d ustanovuje, že na vzťahy medzi prenajímateľom a nájomcom týkajúce sa neuhradeného nájomného za obdobie sťaženého užívania, na ktoré bola poskytnutá dotácia do 30. novembra 2020, ako aj na vzťahy medzi prenajímateľom a nájomcom týkajúce sa neuhradeného nájomného za obdobie sťaženého užívania, ak sa prenajímateľ a nájomca nedohodli na poskytnutí zľavy z nájomného do 30. novembra 2020, sa budú vzťahovať predpisy účinné do 30. novembra 2020.

**K Čl. II**

Účinnosť zákona sa navrhuje 1. decembra 2020.

V Bratislave 25. novembra 2020

**Igor Matovič**

predseda vlády Slovenskej republiky

**Richard Sulík**

podpredseda vlády

a minister hospodárstva Slovenskej republiky